Akademia sluit 2017 af op 'n hoё noot - Solidariteit WêreldSolidariteit Wêreld
Akademia sluit 2017 af op 'n hoё noot
Dinsdag, Desember 5th, 2017
Soos wat die einde van 2017 vinnig nader kruip, berei die personeel hulself solank voor vir die groot dinge wat voorlê in 2018. Marthinus Visser, bestuurshoof van Akademia het tussendeur die beplanning vir 2018 se oriëntering, registrasies en herregistrasies van studente 'n oomblik geneem om te reflekteer oor die jaar wat Akademia agterlaat. "As ons terugkyk na 2017, kan ons voorwaar sê dat ons 'n suksesvolle akademiese jaar beleef het. Ons het in terme van die uitrol van nuwe sentrums asook die ontwikkeling van nuwe programme, al ons strategiese doelwitte bereik," het Visser gesê.
2017 was 'n ongelooflike groot jaar vir Akademia. Een van die grootste mylpale wat bereik is, was in Mei vanjaar toe Akademia volledig as hoëronderwysinstansie deur die departement van hoër onderwys en opleiding (DHET) geregistreer is. "Alhoewel dit 'n lang pad was, het ons treetjie vir treetjie ons doelwit bereik," het Visser gesê.
Akademia was vanjaar op 'n studietoer Amerika toe, waar hulle spesifiek besoek afgelê het by gemeenskapsuniversiteite waarvan die fokus spesifiek klassieke onderrig is. "Die toer was baie suksesvol. Ons het baie by die universiteite geleer asook goeie bande gesmee waarop ons kan bou in die toekoms," het Visser bygevoeg.
Nog 'n baie groot mylpaal waarop Akademia met trots terugkyk is die mentorprogram wat vanjaar suksesvol in Pretoria geïmplementeer is. Volgens Visser behels dié omvattende projek dat daar 'n mentor vir elke student beskikbaar is. Die doel van die mentors is om die studente akademies by te staan asook om raad en leiding aan die student te verskaf wanneer dit by werkaansoeke kom. "Die aanstelling van die mentors is 'n baie deeglike proses. Ons werf mentors en dan na 'n deeglike keuringsproses word die gekose mentors vir opleiding gestuur deur 'n onafhanklike diensverskaffer. Dié proses neem ongeveer twee jaar," het Visser bygevoeg.
Dié hoëronderwysinstansie kon ook vanjaar daarin slaag om agt nuwe dosente aan te stel wat hul hande in 2018 baie sterker gaan maak. Akademia se studentetal het tydens 2017 toegeneem en is tans 'n studietuiste vir meer as 740 studente. "Ons is baie positief dat ons in die nuwe jaar die 1 000 tal studentemerk verby gaan steek," het Visser gesê.
Groot dinge lê vir Akademia voor in 2018. Hulle trek vroeg in die nuwe jaar hulle nuwe handelsmerk baadjie aan wat hulle vanjaar herontwerp het, en beoog om teen Maart die finale planne vir die nuwe kampus by die direksie in te dien. Visser voer aan dat die planne 'n volledige finansiële plan, asook die grade wat hulle by die kampus wil aanbied, gaan insluit. Een van Akademia se fokuspunte in 2018 gaan wees om dié grade te ontwikkel en in te dien vir akkreditasie. "Ons beoog om grade in al die hoof studierigtings op die nuwe kampus aan te bied naamlik BCom grade, Ekonomiese Bestuurswetenskap grade, Geesteswetenskappe asook 'n verskeidenheid BsC grade," het Visser gesê.
Akademia gaan beslis 2018 tot hul voordeel te gebruik om hulle aanbod te versterk. Akademia open twee nuwe studiesentrums in Port Elizabeth en Windhoek, en beplan verdere ontwikkeling aan hul nagraadse diplomas. Verder beoog hulle om ook die mentorprogram aan hul studente regoor Suid-Afrika beskikbaar te stel. "Ons sien uit na dit wat 2018 vir ons inhou," het Visser saamgevat.